Id-Deċiżjoni tal-Kummissjoni
tas-26 ta’ Marzu 1997
li tfassal listi proviżorji ta’ stabbilimenti ta’ pajjiżi terzi li minnhom l-Istati Membri jawtorizzaw importazzjoni ta’ prodotti ppreparati mil-laħam ta’ annimali bovini, swini, eqwidi, nagħaġ u mogħoż
(Test b’rilevanza għaż-ŻEE)
(97/365/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 95/408/KE tat-22 ta’ Ġunju 1995 dwar il-kondizzjonijiet għat-tfassil, għal perjodu transitorju, ta’ listi proviżorji ta’ stabbilimenti ta’ pajjiżi terzi li minnhom l-Istati Membri huma awtorizzati li jimportaw ċerti prodotti li joriġinaw mill-annimali, prodotti mis-sajd jew molluski bivalvi ħajjin [1], kif emendata mid-Deċiżjoni 97/34/KE [2], u b’mod partikolari l-Artikolu 2(1) tagħha,
Billi d-Deċiżjoni tal-Kunsill 79/542/KEE [3], kif emendata l-aħħar bid-Deċiżjoni tal-Kummissjoni 97/160/KE [4], tfassal lista ta’ pajjiżi terzi li minnhom l-Istati Membri jawtorizzaw l-importazzjoni ta’ prodotti tal-laħam;
Billi, għal ħafna mill-pajjiżi f’dik il-lista il-ħtiġijiet ta’ ċertifikazzjoni ta’ saħħa ta’ l-annimal u dik veterinarja għall-importazzjoni ta’ prodotti tal-laħam ġew stipulati bid-Deċiżjoni tal-Kummissjoni 91/449/KE [5], kif emendata l-aħħar bid-Deċiżjoni 96/92/KE [6];
Billi l-Kummissjoni rċeviet minn ċerti pajjiżi terzi listi ta’ stabbilimenti, b’garanziji li jilħqu bis-sħiħ il-ħtiġijiet xierqa tas-saħħa tal-Komunità u li jekk stabbiliment ma jikkonformax ma’ dawn l-attivitajiet tiegħu ta’ esportazzjoni lill-Komunità Ewropea jistgħu jiġu sospiżi;
Billi il-Kummissjoni ma setgħetx taċċerta fil-pajjiżi terzi kollha kkonċernati l-konformità ta’ l-istabbilimenti tagħhom mal-ħtiġijiet tal-Komunità u l-validità tal-garanziji pprovduti mill-awtoritajiet kompetenti;
Billi, sabiex tipprevjieni l-interruzzjoni tal-kummerċ fil-prodotti tal-laħam minn dawk il-pajjiżi, huwa neċessarju li jingħata perjodu ieħor li matulu dawn l-Istati Membri jkunu jistgħu jkomplu jimportaw prodotti tal-laħam mill-istabbilimenti li ġew magħrufa; billi matul dan il-perijodu l-ieħor il-Kummissjoni trid tiġbor minn dawk il-pajjiżi l-garanziji meħtieġa sabiex ikunu jistgħu jżiduhom mal-lista skond il-proċedura stipulata fid-Deċiżjoni 95/408/KE;
Billi ma’ l-iskadenza ta’ dak il-perijodu pajjiżi terzi li ma ttrasmettewx il-listi ta’ stabbilimenti tagħhom skond ir-regoli tal-Komunità mhumiex se jitħallew aktar jesportaw prodotti tal-laħam lill-Komunità;
Billi l-Istati Membri jkunu għalhekk responsabbli sabiex jissodisfaw lilhom infushom li l-istabbilimenti li minnhom jimportaw prodotti tal-laħam jilħqu ħtiġijiet għall-produzzjoni u tqegħid fis-suq li m’humiex inqas restrittivi mill-ħtiġijiet tal-Komunità;
Billi listi proviżorji ta’ stabbilimenti li jipproduċu prodotti tal-laħam jistgħu għalhekk jitfasslu rigward ċerti pajjiżi;
Billi l-miżuri pprovduti f’din id-Deċiżjoni huma bi qbil ma’ l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
1. L-Istati Membri għandhom jawtorizzaw l-importazzjonijiet ta’ prodotti preparati mill-laħam ta’ annimali ta’ l-ifrat, ħnieżer, equidae u nagħaġ u mogħoż minn stabbilimenti mniżżla f’lista fl-Anness li ġej.
2. Sal-31 ta’ Lulju 1997 l-Istati Membri jistgħu jawtorizzaw importazzjoni ta’ prodotti ppreparati mil-laħam ta’ annimali ta’ l-ifrat, ħnieżer, equidae u nagħaġ u mogħoż minn stabbilimenti f’pajjiżi terzi oħra barra minn dawk mniżżla f’lista fl-Anness li ġej.
3. Importazzjoni ta’ prodotti tal-laħam għandhom ikunu konformi mad-dispożizzjonijiet veterinarji tal-Komunità adottati xi mkien ieħor.
Artikolu 2
Din id-Deċiżjoni għandha tapplika b’effett mill-1 ta’ April 1997.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fis-26 ta’ Marzu 1997.